SZÜLŐI GÁTLÓ PARANCSOK

Sok könyv említi ezt a fogalmat.

Miről is van szó?

Arról, hogy egyik, vagy mindkét szülő tudattalan módon, büntetéssel-jutalmazással, sugalmazással, mondatok sulykolásával, ráutaló magatartással, élethez való hozzáállással, házastársi mintázattal, arcizmokkal, egyszóval a legkülönfélébb módon útravalókat tölt a gyerek láthatatlan hátizsákjába… amit aztán hordozunk, hordozunk, az esetek döntő többségében ráadásul oly módon, hogy nem is tudjuk, ráadásul igen gyakran továbbadjuk a gyerekeinknek, mint speciális családi örökséget.

Természetesen nem csak gátló parancsok vannak, hanem pozitív dolgokkal is meg lehet tölteni ezt a képzeletbeli hátizsákot, ezeket inkább engedélyeknek nevezzük, mintsem parancsoknak. Később kitérek majd erre is.

Nos, mik a leggyakoribb szülői gátló parancsok?

Ne nőj fel!

Soha nem hagyhatsz el, mindig a rendelkezésemre kell állnod!

Ne érezz!

Mindig siess!

Ne légy önmagad!

Ne hibázz! Légy tökéletes!

Nem lehetsz boldog! Szenvedned kell! Az élet szenvedés!
Légy önsorsrontó: a siker kapujában fordulj vissza!

Érezd magad rosszul! Ne legyen elég semmi! Ne légy elégedett soha!

Élj másokért!

Szorongj: az élet nagyon veszélyes üzem!

Maradj magányos, mint én!

A mi családunkban úgyse sikerül semmi!
Ne szórakozz, vegyél mindent nagyon komolyan! Mindig dolgozz!

A sor természetesen hosszan folytatható. És szerencsére nem automatikus a folyamat, gyakran nem sikerül a parancsok átadása: például mert van a háttérben egy egészséges nagyszülő, ellenparancsokkal, engedélyekkel a háttérben, vagy csak úgy egyszerűen a gyerek tizenévesen fellázad és kihajítja a szemétre a családi hátizsák tartalmát. De a gyerekkorban beszippantott mérgező légkör ellenszereként ennek valamilyen erős, lehetőleg hosszan tartó, katartikus eseménysor keretében szükséges lezajlania, különben nem lesz tartós, és visszaáll a „régi rend.”
Eric Berne szerint a sorskönyvünket gyerekkorban alakítjuk ki, és 6-7 éves korban, fejben (lélekben) már készen áll, csak nem tudunk róla… Mint extanító úgy gondolom, hogy a jó öreg Berne-nek igaza van.

Tulajdonképpen az a hasonlat jut most eszembe, hogy olyan ez az egész, mint az élő béka megfőzése.

Az egy nagyon érdekes jelenség, jó metafora. Arról van szó, hogyha betesszük a békát egy lábas vízbe, és lassan forraljuk fel, akkor a béka végig benne marad, nem ugrik ki, mintha azt gondolná magában:

„maradok még egy kicsit, hátha jobb lesz”… és nem lesz jobb. Nincs happy end, sőt…

A szülői gátló parancsok a hiedelemvilágunknak szerves részei, oszlopai. Ha soha nem mondják a szülők, csak célozgatnak, vagy ráutaló viselkedéssel adják tudtunkra, hogy milyen hiedelem az örökség, annál nehezebb visszagombolyítani magunknak, vagy egy terapeutának.

 A rosszul működő, sérült családokban a leggyakoribb gátló parancs a ne érezz! és a ne nőj fel!

A Ne érezz! –t úgy alakítják ki, hogy szabályosan megtiltják az érzést (pl. „nem mondhatsz ilyet apádról!”) gyakran kereken ki is mondják: ne érezd ezt, vagy azt.

Ilyenkor az a helyzet, hogy a szülők rég elvesztették a kapcsolatot az érzéseikkel, valószínűleg már a gyerekkorban, mert ha azt érezhették volna, amit valójában éreztek, el kellett volna menekülniük az eredeti családból, vagy megbüntették volna őket, ha ki merik mondani, hogy mit éreznek a szüleikkel kapcsolatban. 
(minderről részletesebben az Érzések c. fejezetben.) És ha az ilyen szülő gyereke kimondja a saját éréseit, akkor az egy veszélyforrás, hiszen az elfojtott érzéstömeget érinti, amit nem tud a szülő felszabadítani, mert lesöpörné a lábáról a depresszió, vagy a harag.
A rosszul működő, vagy pl. alkoholbeteggel rendelkező családokban a nevelés mondhatni leggyakoribb „eszköze” a szégyennel és a bűntudatkeltéssel való manipulálás. Dicsérő, pozitív szavak nem hangzanak el. Néha ezt úgy kommunikálják, hogy „ami jó, arról minek beszélni”

(Ha egy ilyen embert szemeltél ki párnak, menekülj, amíg nem késő. Meg fog mérgezni!)

Olyan családban, ahol szerencsejáték beteg is van, gyakran az a ki nem mondott szabály: (hiedelem)
Aki a mi családunkban a gyerek mindig vesztes!
Vagy:

Nálunk csak a papa nyerhet, mindenki másnak vesztesnek KELL lennie!

Természetes, hogy ilyet sosem mondanak ki hangosan. A viselkedés tudattalan rögzülését el lehet érni pl. úgy is, hogy a vesztes menetek után számos jutalmat kap az illető vigasztalásul. 
„Kis csillagom, ne legyél szomorú az egyes miatt, a tanár a hülye, hogy ilyen nehezet kérdezett, gyere, adok egy simogatást”

Azt sem mondják ki természetesen, hogy „ne nőj föl”

Nem is tudják, hogy ezt sugalmazzák.

Ezt úgy szokták csinálni, hogy lehetőleg megakadályozzák a gyerek önállósulási törekvéseit, faggatják mindenről, bűntudatkeltéssel manipulálják, ha elmegy valahova, aztán beszámoltatják mindenről, a mama agyonfélteni, ezzel átplántálja a szorongást,  pénzzel, jó szóval, dicsérettel jutalmazzák a szülők,  ha otthon marad, ha mindig a papa, vagy a mama rendelkezésére áll, olyanokat  sugalmaznak, hogy:

„Minek mennél oda, veszélyes, itt bezzeg jó meleg/biztonság/kaja van… és különben is szükségünk van rád, egy hűtlen dög vagy, ha ennek ellenére elmennél a haverjaiddal, vagy egy lánnyal/fiúval jól érezni magadat…”

Aztán, ha mondjuk az ember tényleg nem ideális partnert választ:
(és természetesen a fel nem nőtt felnőttek vagy egy másik gyereket, vagy egy szülőként működő felnőttet választanak házastársnak, tehát bizonyosan lesznek nagy gondok)
„na ugye, megmondtuk mi előre…”aztán pedig:
„Végre visszakaptuk a mi kis lányunkat/fiunkat”

/Második házasságom jól sikerült. –eddig- 

Az eddiget azért kellett leírnom, mert van egy gát bennem, hogy „hohó, várd csak ki a végét, hátha az egész csak illúzió, átverés”.

Tehát a mondat helyesen: a második házasságom jól sikerült. Az első sem volt annyira rossz, hogy el kellett volna feltétlenül válnom, de ez egy más tészta.

Amikor leánykérőben voltam az akkoriban már egyébként két unokával rendelkező feleség -jelöltem szüleinél, és elmondtuk, hogy falun fogunk lakni, ráadásul egy olyan faluban, ami messze van az apósjelöltéktől, és még sosem jártak ott, az apósom így szólott:

„-Ne menjetek oda! Az messze van, és ott télen nagyon hideg van.-” 

Nos, mivel az apósomék Pécsen laktak, csak a Pécstől délre fekvő, és 5 kilométernél nem távolabbi falvak lettek volna megfelelőek… a többi hideg és messzi.
Kitaláltam a gondolatukat, és tettem egy próbát:

-Hát akkor én elrabolom a kislányukat!-
 (Aki már túl volt a negyvenen, és két házasságon.)

Nem vették a poént. Bólogattak. Ők ezt így élték meg…/
A ne nőj fel! másik megvalósítási formája az, hogy mindent eldöntenek a gyerek helyett, illetve nem vonják be a családi döntésekbe őt. Nagyon fontos, elengedhetetlenül fontos a felelős felnőtti válásban, hogy az ember fia már kora gyerekkorától meghozhassa a saját döntéseit. És ami ezzel rokon: hogy kifejezhesse vágyait, szükségleteit, és azokat a józan ész határain belül ki is elégíthessék a szülei.

A feleségem máig ható mély bánata, hogy nem vették meg azokat a ruhákat a szülei, amikre vágyott. Pedig ritkán kért, és pénz is lett volna rá. Az apukája férfi kabátot, férficipőt vásárolt neki, talán nem kell mondani, mekkora pofon ez egy nyiladozó nőiességnek, amely eleinte-sokáig- nagyon is sérülékeny, és nagyban függ a papa józan kedves elismerő szavaitól. Férfiruhát venni egy lánynak felér a nemének a letagadásával…

Hát, ha már így elkezdtem sztorizni magamról, írnék egy picit a saját gátló parancsaimról.

Nagyjából a következőket kaptam:

Anyai részről:
„Majd nem lesz vénségemre, aki egy pohár vizet adjon. (Ne nőj fel! Nem költözhetsz el!)”

„Vigyázz mindenre, mindenedre, mindenkivel” (Szorongj!)”

„Legjobb, ha nem mész sehova! (az élet veszélyes!)”

„Legyél mindig jó kisfiú! (ne nőj fel, légy tökéletes)”
„Megállj csak, majd megtudod, mi az élet, ha annyi idős leszel, mint én! (Szenvedni fogsz, mert ez az élet rendje!)” - anyám korán árvaságra jutott

Apám részéről:

„Mi, Horváthok mindig vesztesek vagyunk! (Legyél Te is az!)”

(Ugyanakkor:

„Neked kell lenni a legokosabbnak. Vidd többre, mint én!”)
„Egyedül kell megoldani a problémákat! (Ne kooperálj!)”

„ A tudás és az okosság a legfontosabb! (Lehetsz balek, csak okos légy!)”

Az a teljes igazság, hogy nem tudtam kihúzni magamból gyökeresen a gyerekkori parancsokat, valahol bennem élnek, csak persze halványan. Amit viszont megtehettem, hogy elláttam magam új engedélyekkel, ellentétes parancsokkal*… sok idő volt mindez, és sok tudatosság, de megérte.

Olyan engedélyek uralják manapság az életemet, mint például:

„Miért is ne?”

 (Bármit kipróbálhatok. Az elvet kedvenc terapeuta-írómtól, Feldmár Andrástól vettem át.)

„Jogom van hibázni!”
Vagyis ember lehetek, önmagam, kísérletező, esendő, és ez által szerethető.

„Bármikor meggondolhatom magamat”

No, ez kegyelemdöfés minden rögzült, merev hiedelemnek. Szabadságot ad: hiszen semmi nem végérvényes. Dönthetek újra, ha már nem jó valami.

„Bármit feladhatok, és elengedhetek, vagy megpróbálhatom másképpen”

A szabadságom folyamatos. Holnap válaszhatok egy másik szakmát, egy új munkahelyet, egy új lakóhelyet…

„Szilveszter: lehetsz buta, nem kell mindig győznöd, sőt, sohasem, muszáj győznöd többé… lehetsz utolsó, nem számít”
Hát akkor ez egy megsemmisítő csapás a tökéletességre törekvésemnek és a győzelmi kényszereimnek…

„Szoronghatok, de az is részben egy választás. Választhatom azt is, hogy kilépek belőle…”Ez is egy magam fabrikálta, speciális engedély. Számomra nagyon fontos. Szorongós típusú alkoholista voltam, tehát elsősorban ez mozgatott. A szorongásaim és a félelmeim. Összefoglalóan: az élettől való félelmeim. Hogy ott, majd akkor abban a helyzetben nem felelek meg, nem sikerül…
*az ellentétes parancsokkal vigyázzunk! Egy kóros, szélsőséges, vagy mérgező mintától 180 fokra legtöbbször egy másik kóros minta található!!
Tisztelt Olvasó! 

Nem akarom traktálni tovább a magam engedélyeivel, a szülői gátló parancsok átfogalmazásával. Ez amúgyis nagyon egyéni. 

Az első lépés egyébként nem ez, hanem annak a tudatosítása, hogy milyen szülői gátló parancsokat oltottak belénk… milyen családi hiedelmeket hagytak ránk szüleink… érdemes ezen elgondolkodni. Eric Berne számos segítséget ad mindehhez, a magyar nyelven is elérhető könyveivel, legfőképpen a Sorskönyv c. művével.

Aztán jöhet az átírás, az engedélyek gyártása… szerintem izgalmas játék!

Amit még jó tudni, az, hogy az ellentétes szülői parancsok nagyon összekuszálhatják az embert. Ha ellentétes, és erős ingerek érik a gyereket, az többnyire szorongóvá, feszültté teszi, összezavarja őt...az mondjuk még egy külön komplikáció, amikor egy szülő saját magával is ellentmondásban van, és azt mondja  a gyereknek pl., hogy a tanulás, a tudás a legfontosabb, de minden mással azt sugallja, hogy a pénz, a pénzszerzés képessége a legfontosabb…bármi áron.

Jól gondoljuk végig a saját értékrendszerünket.

Én például nem szeretnék állást foglalni, hogy a tudás, vagy a pénzteremtő képesség a legfontosabb, de azt igenis mondanám, hogy LEGFONTOSABB csak EGY dolog lehet a formális logika szabályai szerint…

Gyakori szülői örökség, amikor valamilyen kategorikus kijelentést „explicit verbis” örökítenek át a szülők, amiket arról lehet felismerni, hogy előítélet és általánosítás.

Néhány példa:

-Minden férfi önző!
-A szőke nők buták!
-A cigányok/ zsidók/ katolikusok/ papok/orvosok stb. ilyenek meg olyanok

- Az emberek…

Minden általánosítás alapja az előítéleteknek, amik kárunkra vannak, mert szűkítik az életünket… a minden, mindenki, mindig, soha, senki, sehol stb. szavak tulajdonképpen olyan szűrők, amik eldugultak… tehát nem is szűrők, hanem dugulások, az NLP (Neurolingvisztikai programozás, egy új tudományág) egyenesen szennyezőknek hívja ezeket a szavakat…
Most pedig álljon itt egy rövid felsorolás, hogy milyen jogokkal rendelkezünk, akár tudunk róla, akár nem, akár gyakoroljuk, akár nem…

Asszertív jogok:

JOGOD VAN AHHOZ, HOGY:

-tisztelettel bánjanak veled

-kifejezd a saját érzéseidet és véleményedet

-hogy meghallgassanak, és komolyan vegyenek

-hogy megállapítsd, mi fontos neked, és mi nem

-hogy nemet mondj anélkül, hogy bűntudatot éreznél

-hogy kérd, amit szeretnél

-hogy amiért fizetsz, azt meg is kapd

- hogy megkapd a munkád ellenértékét

-hogy információkat kérj szakmabeliektől, ideértve tanárokat, orvosokat is

-hogy hibát kövess el, és vállald a következményeit

-hogy képviseld az érdekeidet

-hogy megváltoztasd a véleményedet

-hogy azt mondd: nem tudom, vagy azt, hogy „nem akarok erről beszélni”

- hogy szeretettel és tisztelettel bánjál magaddal

-hogy megszakíts olyan kapcsolatokat, amelyek mérgezőek a számodra és a károdra vannak

MEDITÁCIÓ

Most megpróbálok visszaemlékezni a gyerekkoromra… képzeletben visszamegyek azokba a szituációkba, amikor a szüleim beszéltek hozzám… vagy önmagukról… átélek fájdalmas helyzeteket is… felidézem, hogy miket mondtak… evés közben, az asztalnál… a házimunkák során… útközben, ha elmentünk valahová… ha én el akartam menni valahová…

Tudatosítom, hogy milyen felszólítások és parancsok és hiedelmek épültek belém… ezek hogyan hatnak az életemre… melyek azok, amik a káromra vannak, vagy akadályozzák, hogy egészséges kapcsolataim alakulhassanak ki…
Most kiválasztok egy gátló parancsot, vagy hiedelmet… elköszönök tőle, megkérem, hogy távozzon a fejemből, mert nincs már rá szükségem többé… helyette átfogalmazom a parancsot engedéllyé, és meghívom ezt az engedélyt az életembe, hogy szolgálja a fejlődésemet és a kapcsolataim egészségesedését

Megvizsgálom magamat, hogy milyen negatív gondolatokat, gátló parancsokat és torz hiedelmeket terjesztek tovább magam is...melyektől szeretnék megszabadulni…

Készítek egy jegyzetet, ahol a régi, elhasznált és kidobandó mondatokat gyűjtöm össze… és egy másikat, ahol az új, tápláló és igazabb hiedelmeket foglalom össze…

IMA


Istenem, segíts abban, hogy tisztán láthassam a gyerekkorban engem ért hatásokat, lelki és szellemi fertőzéseket… kérlek, segíts, hogy egészségesebb módon láthassak és gondolkodhassak… kérlek, vedd el a torz előítéleteimet, az öngáncsoló parancsokat, mik a fejemben élnek… segíts, hogy tisztább, pozitívabb lehessek a mások és a magam számára!

